Loading...
ATLANTA, LONDÝN. Americký nápojový gigant Coca-Cola sa dohodol na prevzatí britského reťazca kaviarní Costa za 3,9 miliardy libier. Oznámila to firma. Costa je podľa agentúry Reuters druhým najväčším reťazcom kaviarní na svete.
Firme Coca-Cola dohoda pomôže výraznejšie sa odkloniť od tradičnej produkcie sýtených nápojov, o ktoré v poslednom období záujem klesá, smerom k produktom, po ktorých je väčší dopyt.
"Horúce nápoje sú jedným z mála nápojových segmentov, v ktorých Coca-Cola nevlastní globálnu značku. Costa nám poskytne prístup k tomuto trhu prostredníctvom silnej kávové platformy," vyhlásil generálny riaditeľ spoločnosti Coca-Cola James Quincey.
Coca-Cola kúpi firmu Costa od britskej spoločnosti Whitbread. Tá reťazec získala v roku 1995 za 19 miliónov libier. Reťazec vtedy prevádzkoval iba 39 kaviarní. V súčasnosti má podľa firmy Coca-Cola takmer 4000 kaviarní.
Predpokladá sa, že dohodnutá transakcia bude dokončená v prvej polovici budúceho roka. "To, že sa staneme súčasťou systému spoločnosti Coca-Cola, nám umožní rýchlejší rozvoj aktivít," upozornil šéf spoločnosti Costa Dominic Paul.
Podľa analytikov je hodnota transakcie výrazne vyššia, než sa predpokladalo. Cena akcií spoločnosti Whitbread vďaka tomu na začiatku dnešného obchodovania vzrástla takmer o pätinu.